Floppy Image
Websted:www.rundegren.com

Disketter er nogle skrøbelige skabninger. Floppy Image kopierer dine disketter og lægger dem på din harddisk én for én.

Når programmet er installeret finder du det det i mappen Temp i mappen Windows på din harddisk. Led efter ikonet med navnet Floppy Image. Dobbeltklik på det. Du får nu et lille vindue frem med titlen Floppy Image.

Nu kan du lave en sikkerhedskopi af en af dine disketter. Find den og skub den i drevet. I det lille vindue, du åbnede før, klikker du på Browse i kassen Read Floppy. Nu får du det velkendte vindue fra Windows, hvor du skal bestemme, hvor på din harddisk du vil gemme din sikkerhedskopi. Du kunne for eksempel oprette en ny mappe i mappen Dokumenter. Brug knappen med den lille gule mappe og en sort stjerne. Kald den for eksempel Floppy-BackUp. Giv derefter din backup-fil et navn, og klik på Gem.

I programmets lille vindue kan du nu i det hvide felt skrive en kort beskrivelse af filens indhold. Klik derefter på Start. Nu får du et lille vindue med titlen Progress, hvor du kan se, hvordan det går med overførslen af data fra diskette til harddisk.

Når du får brug for at lave en frisk kopi af den gamle diskette, lægger du en ny (tom) diskette i drevet. I vinduet Floppy Image klikker du nu på Browse og finder den fil, du lige har lagt i den nye mappe. Dobbeltklik på den. I vinduet Floppy Image klikker du nu på Start. Nu laver programmet en ny kopi af den diskette, der er gået i stykker eller er forsvundet.

Så når du går ud af huset med en vigtig diskette eller afleverer færdigt arbejde på en diskette, så brug Floppy Image til at lave en sikkerhedskopi. Hvis du har en cd-brænder, kan det være meget praktisk at brænde hele din diskettesamling ned på en enkelt cd.